text: Den livslange kærlighed blev afprøvet
  17 april 2016 kl. 12.29
  Foråret er på vej, og det betyder også, at golfsæsonen kommer snigende. I dag havde interesserede mulighed for at prøve golfsporten af.
  Golf er livslang kærlighed. Sådan lyder det i hvert fald fra golfentusiaster. I dag kunne interesserede kigge forbi 160 golfklubber rundt omkring i hele landet, for at prøve golfsporten af.
  Aabenraa Golfklub var et af de steder, hvor folk kunne kigge forbi, og det valgte Anni Kirkeby fra Rødekro at gøre.
  - Jeg har tænkt på i flere år, at jeg ville gøre det. Jeg synes, det er sjovt, og så er det skønt med den frie luft og de skønne omgivelser, siger Anni Kirkeby til TV SYD.
  Efter dagens timer med en golfkølle i hånden og hullet for øje, så er hun ikke i tvivl om, at hun vil fortsætte med sporten.
  - Det er rigtig svært, men jeg er sikker på, jeg nok skal få det lært. For jeg skal begynde at have træningstimer, siger Anni Kirkeby.
  